CELEX: 32021D0257
Language: fi
Date: 2021-02-18 00:00:00
Title: Neuvoston päätös (YUTP) 2021/257, annettu 18 päivänä helmikuuta 2021, jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskevan vuoden 1997 yleissopimuksen täytäntöönpanoa koskevan Oslon toimintasuunnitelman tukemiseksi

19.2.2021   
               
               
                  FI
               
               
                  Euroopan unionin virallinen lehti
               
               
                  L 58/41
               
            
         NEUVOSTON PÄÄTÖS (YUTP) 2021/257,
         annettu 18 päivänä helmikuuta 2021,
         jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskevan vuoden 1997 yleissopimuksen täytäntöönpanoa koskevan Oslon toimintasuunnitelman tukemiseksi
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan ja 31 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Unionin olisi pyrittävä korkeatasoiseen yhteistyöhön kaikilla kansainvälisten suhteiden aloilla tavoitteenaan muun muassa säilyttää rauha, estää konflikteja ja lujittaa kansainvälistä turvallisuutta noudattaen Yhdistyneiden kansakuntien peruskirjan päämääriä ja periaatteita.
                  
               
                     (2)
                  
                  
                     Eurooppa-neuvosto hyväksyi 12 päivänä joulukuuta 2003 Euroopan turvallisuusstrategian, jossa määritetään maailmanlaajuisia haasteita ja uhkia ja jossa asetetaan tavoitteeksi sääntöihin perustuva kansainvälinen järjestys, joka perustuu tehokkaaseen monenvälisyyteen ja hyvin toimiviin kansainvälisiin instituutioihin.
                  
               
                     (3)
                  
                  
                     Yleissopimus jalkaväkimiinojen käytön, varastoinnin, tuotannon ja siirron kieltämisestä ja niiden hävittämisestä, jäljempänä ’yleissopimus’, tuli voimaan 1 päivänä maaliskuuta 1999. Se on ainoa kattava kansainvälinen asiakirja, jossa määrätään kattavista toimista jalkaväkimiinojen aiheuttamien kärsimysten ja henkilövahinkojen lopettamiseksi, mukaan lukien niiden käytön, varastoinnin, tuotannon, kaupan ja siirron kieltäminen sekä niiden hävittämisen varmistaminen ja uhrien auttaminen. Kaikki jäsenvaltiot ovat 1 päivästä kesäkuuta 2013 alkaen olleet yleissopimuksen osapuolia.
                  
               
                     (4)
                  
                  
                     Neuvosto hyväksyi 23 päivänä kesäkuuta 2008 yhteisen toiminnan 2008/487/YUTP (1) yleissopimuksen maailmanlaajuisen soveltamisen ja täytäntöönpanon tukemiseksi.
                  
               
                     (5)
                  
                  
                     Yleissopimuksen sopimusvaltiot, jäljempänä ’sopimusvaltiot’, hyväksyivät yleissopimuksen toisessa tarkistuskonferenssissa 3 päivänä joulukuuta 2009 Cartagenan toimintasuunnitelman 2010–2014, joka koskee yleissopimuksen maailmanlaajuista soveltamista ja täytäntöönpanoa kaikilta osin. Sopimusvaltiot hyväksyivät vuonna 2010 pidetyssä kymmenennessä sopimusvaltioiden kokouksessa täytäntöönpanon tukiyksikölle tarkoitetut sopimusvaltioiden toimintaohjeet (”Directive by the States Parties to the Implementation Support Unit”), joissa sopimusvaltiot sopivat, että yleissopimuksen täytäntöönpanon tukiyksikön, jäljempänä ’ISU’, olisi annettava sopimusvaltioille neuvontaa ja teknistä tukea yleissopimuksen maailmanlaajuiseen soveltamiseen ja täytäntöönpanoon liittyvissä asioissa, helpotettava sopimusvaltioiden välistä viestintää ja edistettävä sekä sellaisille valtioille, jotka eivät ole yleissopimuksen sopimuspuolia, että yleisölle suunnattua yleissopimukseen liittyvää viestintää ja tiedonjakamista. Sopimusvaltiot hyväksyivät vuonna 2015 pidetyssä neljännessätoista sopimusvaltioiden kokouksessa ISU:n talouden hallinnan ja läpinäkyvyyden vahvistamista koskevan päätöksen, jossa vahvistetaan edellytykset, jotka ISU:n on täytettävä voidakseen toteuttaa toimia tai hankkeita, joita ei mainita sen vuotuisessa talousarviossa, myös sopimusvaltioiden tai sellaisten valtioiden kehotuksesta toteutettavia toimia tai hankkeita, jotka eivät ole yleissopimuksen sopimuspuolia.
                  
               
                     (6)
                  
                  
                     Neuvosto hyväksyi 13 päivänä marraskuuta 2012 päätöksen 2012/700/YUTP (2) Cartagenan toimintasuunnitelman 2010–2014 täytäntöönpanon tukemiseksi.
                  
               
                     (7)
                  
                  
                     Sopimusvaltiot hyväksyivät 27 päivänä kesäkuuta 2014 kolmannessa tarkistuskonferenssissa Maputon toimintasuunnitelman 2014–2019, jonka tarkoituksena on edistyminen yleissopimuksen täytäntöönpanossa merkittävällä ja kestävällä tavalla kaudella 2014–2019, ja esittivät yhteisen lausuman pyrkimyksistään saavuttaa yleissopimuksessa esitetyt tavoitteet mahdollisimman kattavasti vuoteen 2025 mennessä.
                  
               
                     (8)
                  
                  
                     Neuvosto muistutti yleissopimuksen kolmannesta tarkistuskonferenssista 16 ja 17 päivänä kesäkuuta 2014 antamissaan päätelmissä, että unioni ajaa yhtenäisesti yleissopimuksen tavoitteita ja että unioni ja sen jäsenvaltiot ovat jo pitkän aikaa tukeneet miinanraivausta ja varastoitujen jalkaväkimiinojen hävittämistä sekä jalkaväkimiinojen uhrien auttamista. Kyseisissä päätelmissä toistettiin unionin vankkumaton tuki sopimusvaltioille yleissopimuksen täysimittaiseksi ja tehokkaaksi täytäntöön panemiseksi sekä sen sitoumus edistää yleissopimuksen maailmanlaajuista soveltamista, myöntää voimavaroja miinoihin liittyvien toimien rahoittamiseksi sekä konkreettista ja kestävää tukea jalkaväkimiinojen uhreille, heidän perheilleen ja yhteisöilleen.
                  
               
                     (9)
                  
                  
                     Neuvosto hyväksyi 4 päivänä elokuuta 2017 päätöksen (YUTP) 2017/1428 (3) Maputon toimintasuunnitelman 2014–2019 täytäntöönpanon tukemiseksi.
                  
               
                     (10)
                  
                  
                     Neuvosto hyväksyi 25 päivänä kesäkuuta 2019 päätelmät jalkaväkimiinoja koskevan kiellon tehostamista koskevasta EU:n kannasta 25.–29. marraskuuta 2019 Oslossa pidettävää jalkaväkimiinojen kieltämistä koskevan yleissopimuksen neljättä tarkistuskonferenssia varten. Neuvosto katsoi, että nyt kun yleissopimus on ollut voimassa 20 vuotta, siitä on tullut aseidenriisuntadiplomatian menestystarina ja esimerkki siitä, mitä unioni puolustaa: sääntöihin perustuvaa kansainvälistä järjestystä, jonka perustana on ihmisoikeuksien ja kansainvälisen humanitaarisen oikeuden kunnioittaminen. Neuvosto kuitenkin totesi olevansa tietoinen siitä, että yleissopimuksen tavoitteita ei ole vielä täysin saavutettu.
                  
               
                     (11)
                  
                  
                     Oslossa vuonna 2019 pidetyssä yleissopimuksen neljännessä tarkistuskonferenssissa sopimusvaltiot hyväksyivät Oslon toimintasuunnitelman 2020–2024. Oslon toimintasuunnitelmassa 2020–2024 esitetään yksityiskohtaisesti toimet, jotka sopimusvaltioiden olisi toteutettava vuosina 2020–2024 yleissopimuksen täytäntöönpanon tukemiseksi edellisten toimintasuunnitelmien saavutusten pohjalta. Toimeksiantonsa osana ISU tukee sopimusvaltioita niiden yleissopimukseen perustuvien velvoitteiden ja niiden Oslon toimintasuunnitelman 2020–2024 mukaisten sitoumusten täytäntöönpanossa,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Edistääkseen inhimillistä turvallisuutta tukemalla jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskevan vuoden 1997 yleissopimuksen, jäljempänä ’yleissopimus’, neljännessä tarkistuskonferenssissa sopimusvaltioiden hyväksymän Oslon toimintasuunnitelman 2020–2024, jäljempänä ’Oslon toimintasuunnitelma’, täytäntöönpanoa Euroopan turvallisuusstrategian puitteissa ja asiaa koskevien kansainvälisen yhteisön päätösten mukaisesti unionilla on seuraavat tavoitteet:
               
                           a)
                        
                        
                           selvitystä ja raivausta sekä miinojen riskeistä tiedottamista ja miinojen riskien vähentämistä koskevien Oslon toimintasuunnitelman osa-alueiden täytäntöönpanemiseksi sopimusvaltioiden toteuttamien toimien tukeminen;
                        
                     
                           b)
                        
                        
                           uhrien auttamista koskevien Oslon toimintasuunnitelman osa-alueiden täytäntöönpanemiseksi sopimusvaltioiden toteuttamien toimien tukeminen;
                        
                     
                           c)
                        
                        
                           yleissopimuksen maailmanlaajuisen soveltamisen edistäminen sekä jalkaväkimiinojen käytön, varastoinnin, tuotannon, ja siirron torjumista ja niiden hävittämistä koskevien normien edistäminen;
                        
                     
                           d)
                        
                        
                           raportointivalmiuksien lisäämiseksi, sen varmistamiseksi, että tällaisten hallussa pidettyjen miinojen määrä ei ylitä ehdottoman välttämätöntä vähimmäismäärää, ja sen tutkimiseksi, onko mahdollisuuksien mukaan vaihtoehtoja aktiivisille jalkaväkimiinoille koulutus- ja tutkimustarkoituksissa, jalkaväkimiinoja hallussaan sallittuihin tarkoituksiin pitävien sopimusvaltioiden toteuttamien toimien tukeminen;
                        
                     
                           e)
                        
                        
                           sen osoittaminen, että unioni ja sen jäsenvaltiot ovat sitoutuneet yleissopimukseen ja aikovat määrätietoisesti tehdä yhteistyötä niiden sopimusvaltioiden kanssa, jotka tarvitsevat tukea yleissopimuksen mukaisten sitoumustensa noudattamisessa, ja antaa niille apua, vahvistaen näin unionin johtoasemaa yleissopimuksen päämäärän eli jalkaväkimiinojen aiheuttamien kärsimysten ja henkilövahinkojen lopullisen lopettamisen tavoittelussa.
                        
                     
            
               2.   Edellä 1 kohdassa tarkoitettuihin tavoitteisiin pyritään tavalla, joka vahvistaa yleissopimukseen perinteisesti sisältyvää kumppanuutta ja yhteistyötä valtioiden, valtioista riippumattomien järjestöjen ja muiden organisaatioiden välillä, mukaan lukien miinoista kärsivien yhteisöjen edustajat. Kaikissa toimissa varmistetaan osallistava lähestymistapa kaikilla tasoilla.
            
            
               3.   Edellä 1 kohdassa mainittujen tavoitteiden saavuttamiseksi unioni tukee seuraavia hankkeita:
               
                           a)
                        
                        
                           tuki yleissopimuksen 5 artiklan täytäntöönpanolle, kansainväliselle yhteistyölle ja avulle sekä avoimuudelle ja tietojen vaihtamiselle;
                        
                     
                           b)
                        
                        
                           tuki uhrien auttamistoimien ja kansainvälisen yhteistyön ja avun täytäntöönpanolle sekä avoimuudelle ja tietojen vaihtamiselle;
                        
                     
                           c)
                        
                        
                           tuki maailmanlaajuista soveltamista edistävälle toiminnalle ja yleissopimuksen normien edistämiselle;
                        
                     
                           d)
                        
                        
                           tuki vaihtoehdoille koskien aktiivisten jalkaväkimiinojen käyttöä koulutuksessa sekä yhteistyön ja avun lisäämiselle;
                        
                     
                           e)
                        
                        
                           unionin ja sen jäsenvaltioiden sitoutumisen osoittaminen ja niiden näkyvyyden varmistaminen, erityisesti vuosittaisten katsausten avulla tässä päätöksessä säädettyjen toimien ja niiden tulosten julkistamiseksi ja järjestämällä lopputapahtuma korostaen siten unionin osuutta yleissopimuksen täytäntöönpanossa.
                        
                     
            
               4.   Edellä 1 kohdassa tarkoitettujen tavoitteiden saavuttamiseksi toteutettavien toimenpiteiden yksityiskohtainen kuvaus on liitteessä.
            
         
         
            2 artikla
            
               1.   Unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, vastaa tämän päätöksen täytäntöönpanosta.
            
            
               2.   Edellä 1 artiklan 3 kohdassa tarkoitettujen hankkeiden teknisestä toteutuksesta vastaa ISU, jota edustaa Geneven kansainvälinen humanitaarisen miinanraivauksen keskus (GICHD).
            
            
               3.   ISU toteuttaa 1 artiklan 3 kohdassa tarkoitetut hankkeet korkean edustajan alaisuudessa. Tätä tarkoitusta varten korkea edustaja sopii tarvittavista järjestelyistä GICHD:n kanssa.
            
         
         
            3 artikla
            
               1.   Rahoitusohje 1 artiklan 3 kohdassa tarkoitettujen hankkeiden toteuttamiseksi on 2 658 139 euroa.
            
            
               2.   Edellä 1 kohdassa vahvistetulla määrällä rahoitettujen menojen hallinnoinnissa noudatetaan unionin yleiseen talousarvioon sovellettavia menettelyjä ja sääntöjä.
            
            
               3.   Komissio valvoo, että 1 kohdassa vahvistetulla määrällä rahoitettuja menoja hallinnoidaan asianmukaisesti. Tätä varten se tekee GICHD:n kanssa rahoitussopimuksen, jossa määrätään, että ISU varmistaa, että unionin osuus tunnistetaan ja tehdään näkyväksi sen suuruuden mukaisesti.
            
            
               4.   Komissio pyrkii tekemään 3 kohdassa tarkoitetun rahoitussopimuksen mahdollisimman pian tämän päätöksen voimaantulon jälkeen. Komissio ilmoittaa neuvostolle menettelyssä mahdollisesti ilmenevistä vaikeuksista ja rahoitussopimuksen tekopäivästä.
            
            
               5.   ISU toteuttaa 1 artiklan 3 kohdassa tarkoitetut hankkeet noudattaen ISU:n talouden hallinnan ja läpinäkyvyyden vahvistamista koskevaa päätöstä, joka hyväksyttiin sopimusvaltioiden neljännessätoista kokouksessa vuonna 2015. ISU toimittaa muun raportoinnin ohella neljännesvuosittain selonteot sekä liitteessä olevan loogisen kehyksen ja toimintamatriisin.
            
         
         
            4 artikla
            Korkea edustaja raportoi neuvostolle tämän päätöksen täytäntöönpanosta ISU:n laatimien säännöllisten raporttien perusteella. Kyseiset raportit ovat perustana neuvoston suorittamalle arvioinnille. Komissio toimittaa tietoja tämän päätöksen täytäntöönpanon rahoitusnäkökohdista.
         
         
            5 artikla
            
               1.   Tämä päätös tulee voimaan päivänä, jona se hyväksytään.
            
            
               2.   Tämän päätöksen voimassaolo päättyy 48 kuukauden kuluttua päivästä, jona 3 artiklan 3 kohdassa tarkoitettu rahoitussopimus tehdään, tai kuuden kuukauden kuluttua päivästä, jona tämä päätös hyväksytään, jos rahoitussopimusta ei ole tehty kyseisen ajan kuluessa.
            
         
         
            Tehty Brysselissä 18 päivänä helmikuuta 2021.
            
               
                  Neuvoston puolesta
               
               
                  Puheenjohtaja
               
               A. P. ZACARIAS
            
         
         
            (1)  Neuvoston yhteinen toiminta 2008/487/YUTP, hyväksytty 23 päivänä kesäkuuta 2008, jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskevan vuoden 1997 yleissopimuksen maailmanlaajuisen soveltamisen ja täytäntöönpanon tukemiseksi Euroopan turvallisuusstrategian puitteissa (EUVL L 165, 26.6.2008, s. 41).
         
            (2)  Neuvoston päätös 2012/700/YUTP, annettu 13 päivänä marraskuuta 2012, Euroopan turvallisuusstrategian puitteissa jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskevan vuoden 1997 yleissopimuksen sopimusvaltioiden hyväksymän Cartagenan toimintasuunnitelman 2010–2014 täytäntöönpanon tukemiseksi (EUVL L 314, 14.11.2012, s. 40).
         
            (3)  Neuvoston päätös (YUTP) 2017/1428, annettu 4 päivänä elokuuta 2017, jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskevan vuoden 1997 yleissopimuksen täytäntöönpanoa koskevan Maputon toimintasuunnitelman täytäntöönpanon tukemiseksi (EUVL L 204, 5.8.2017, s. 101).
      
      
         
            LIITE
            HANKE JALKAVÄKIMIINOJEN KÄYTÖN, VARASTOINNIN, TUOTANNON JA SIIRRON KIELTÄMISTÄ JA NIIDEN HÄVITTÄMISTÄ KOSKEVAN VUODEN 1997 YLEISSOPIMUKSEN TÄYTÄNTÖÖNPANOA KOSKEVAN OSLON TOIMINTASUUNNITELMAN TUKEMISEKSI
            Tausta
            Edistetään inhimillistä turvallisuutta Euroopan turvallisuusstrategian mukaisesti ajamalla jalkaväkimiinojen käytön, varastoinnin, tuotannon ja siirron kieltämistä ja niiden hävittämistä koskevan yleissopimuksen, jäljempänä ’yleissopimus’, normien hyväksymistä ja täytäntöönpanoa. Unionin tukemalla hankkeella on tarkoitus tukea sopimusvaltioiden pyrkimyksiä panna täytäntöön marraskuussa 2019 pidetyssä yleissopimuksen neljännessä tarkistuskonferenssissa hyväksytyn Oslon toimintasuunnitelman 2020–2024, jäljempänä ’Oslon toimintasuunnitelma’, eri osa-alueet.
            Ehdotettu hanke perustuu yhteiseen toimintaan 2008/487/YUTP sekä neuvoston päätöksiin 2012/700/YUTP ja (YUTP) 2017/1428, ja se tuo oman panoksensa yleissopimuksen vuonna 2024 pidettävän viidennen tarkistuskonferenssin valmisteluun.
            Hanke 1: Tuki miinanraivauksen (yleissopimuksen 5 artikla) toteuttamiselle, kansainväliselle yhteistyölle ja avulle (yleissopimuksen 6 artikla) sekä avoimuudelle ja tietojenvaihdolle (yleissopimuksen 7 artikla)
            1.1   Tavoitteet
            
                        —
                     
                     
                        Lisätään valmiuksia raportoida jalkaväkimiinojen, tarvittaessa myös omatekoisten miinojen aiheuttamasta saastumisesta ja puuttua siihen.
                     
                  
                        —
                     
                     
                        Järjestetään tilannekohtaista tiedotusta miinojen riskeistä ja pyritään vähentämään niitä.
                     
                  
                        —
                     
                     
                        Luodaan kestäviä kansallisia valmiuksia aiemmin tuntemattomien miinoitettujen alueiden käsittelemiseksi.
                     
                  
                        —
                     
                     
                        Lisätään säännöllistä vuoropuhelua sidosryhmien kanssa.
                     
                  
                        —
                     
                     
                        Tutkitaan yhteistyömahdollisuuksia (kansainvälinen, alueellinen, kolmenvälinen ja etelä–etelä-yhteistyö) jäljellä oleviin haasteisiin vastaamiseksi.
                     
                  
                        —
                     
                     
                        Parannetaan raportointia Oslon toimintasuunnitelman ja sen indikaattoreiden mukaisesti.
                     
                  1.2   Kuvaus
            Yleissopimuksen 5 artiklan täytäntöönpanoa käsittelevä komitea antaa panoksensa tuensaajamaiden tai -alueiden valintaan, minkä perusteella järjestetään enintään viisi kansallista tai alueellista tapahtumaa Pohjois- ja Etelä-Amerikassa, Euroopassa, Keski- ja Kaakkois-Aasiassa, Lähi-idän ja Pohjois-Afrikan alueella (MENA-alueella), Afrikan sarvessa ja Saharan eteläpuolisilla alueilla.
            Kansallisella tai alueellisella sidosryhmävuoropuhelulla pyritään parantamaan edelleen yhteistyötä ja apua yleissopimuksen 5, 6 ja 7 artiklaan liittyvien Oslon toimintasuunnitelman toimien täytäntöönpanossa. Joissakin tapauksissa kyseisissä vuoropuheluissa painotetaan erityisesti omatekoisista jalkaväkimiinoista raportointia. Etusijalle asetetaan kansalliset vuoropuhelut sellaisten valtioiden kanssa, joiden miinanraivaukselle asetetut määräajat ovat umpeutumassa ja jotka tarvitsevat tukea. Lisäksi vuoropuheluja voidaan käydä valtioissa, jotka ovat saamassa tai äskettäin saaneet miinanraivauksen (yleissopimuksen 5 artikla) päätökseen Oslon toimintasuunnitelman toimen 26 mukaisesti.
            Aiempien onnistumisten pohjalta tapahtumien suunnittelussa, hallinnoinnissa ja toteutuksessa otetaan huomioon erilaiset tarpeet ja näkökulmat, joita on naisilla, tytöillä, pojilla ja miehillä miinoista kärsivissä yhteisöissä, sekä miinoja koskevien toimien kumppaneilla.
            Täytäntöönpanon tukiyksikkö (ISU) ja tuensaajavaltio toimivat vuoropuhelujen järjestäjinä ja edistäjinä yhdessä tapahtumassa kumppaneina olevien tai niitä isännöivien asiaankuuluvien hallitustenvälisten järjestöjen kanssa.
            Toimintaan osallistuvat yleissopimuksen mukaisessa yhteistyön hengessä asiaankuuluvat unionin yksiköt ja jäsenvaltiot, 5 artiklan täytäntöönpanoa käsittelevä komitea sekä yhteistyön ja avun tehostamista käsittelevä komitea, avunantajien edustajat, Yhdistyneiden kansakuntien (YK) järjestöt, kansainväliset ja kansalliset miinanraivausjärjestöt, kansainvälinen jalkaväkimiinojen vastainen kampanja (ICBL) ja muut sidosryhmät. Jos tällainen osallistuminen johtaa tukemiseen, osallistumiseen sovelletaan talousarviovaikutuksia koskevassa selvityksessä määriteltäviä ehtoja.
            ISU:n tukemia jatkotoimia voidaan toteuttaa vuoropuhelujen johdosta annettujen suositusten tai asianomaisen komitean havaintojen ja/tai sopimusvaltioiden asiaa koskevien päätösten perusteella (esim. jatkamispyyntöjä koskevat päätökset). Jos tuensaajavaltiot osallistuvat unionin tai sen jäsenvaltioiden kanssa toteutettaviin maiden koalitioihin tai kumppanuuksiin, ISU toimii vakiintuneen käytännön mukaisesti yhdessä kaikkien osapuolten kanssa.
            1.3   Tulokset
            
                        —
                     
                     
                        Valtioiden edustajat saavat lisää tietoa siitä, miten varmistaa Oslon toimintasuunnitelman täytäntöönpano kuulemalla osallistavasti asianomaisten yhteisöjen jäseniä.
                     
                  
                        —
                     
                     
                        Valtioiden edustajat tiedostavat tarpeen luoda mahdollisimman pian ja hyvissä ajoin ennen raivauksen päätökseen saattamista kansallisia valmiuksia, joilla voidaan käsitellä uusia tai aiemmin tuntemattomia miinoitettuja alueita sen jälkeen, kun raivaus on saatettu päätökseen.
                     
                  
                        —
                     
                     
                        Valtioiden edustajat kehittävät valmiuksia parantaa Oslon toimintasuunnitelman edellyttämää raportointia raportointioppaan mukaisesti.
                     
                  
                        —
                     
                     
                        Valtioiden edustajat saavat tietoa täytäntöönpanotoimiensa tueksi tarjolla olevasta yhteistyöstä ja avusta sekä toimista, joita ne voivat toteuttaa kannustaakseen tällaiseen yhteistyöhön ja apuun muun muassa perustamalla kansallisia foorumeita miinoja käsitteleviä toimia varten.
                     
                  
                        —
                     
                     
                        Valtioiden edustajat saavat tietoa Oslon toimintasuunnitelmaa koskevien sitoumustensa täytäntöönpanoon liittyvistä haasteista ja puutteista ja arvioivat erityisesti edistymistään Oslon toimintasuunnitelman indikaattoreiden osalta.
                     
                  
                        —
                     
                     
                        Valtioiden edustajat pohtivat vuoropuhelujen pohjalta kansallisten miinanraivausstrategioiden tai -suunnitelmien tarkistamista, päivittämistä tai kehittämistä.
                     
                  
                        —
                     
                     
                        Naisten, tyttöjen, poikien ja miesten erilaiset näkökulmat sekä henkiin jääneiden miinojen uhrien ja asianomaisten yhteisöjen tarpeet otetaan huomioon ja näiden merkityksellinen osallistuminen varmistetaan.
                     
                  1.4   Tuensaajat
            
                        —
                     
                     
                        Naiset, tytöt, pojat ja miehet, joiden elämään jalkaväkimiinojen olemassaolo tai epäilty olemassaolo vaikuttaa sopimusvaltioissa, jotka ovat panemassa täytäntöön yleissopimuksen 5 artiklan mukaisia velvoitteita tai jotka ovat äskettäin täyttäneet tällaiset velvoitteet.
                     
                  
                        —
                     
                     
                        Valtioiden edustajat, jotka työskentelevät yleissopimuksen täytäntöönpanoon liittyvien kysymysten ja erityisesti miinanraivaukseen ja miinojen riskejä koskevaan tiedotukseen ja riskien vähentämiseen liittyvien kysymysten parissa.
                     
                  Hanke 2: Tuki uhreille annettavan avun toteuttamiselle, kansainväliselle yhteistyölle ja avulle (yleissopimuksen 6 artikla) sekä avoimuudelle ja tietojenvaihdolle (yleissopimuksen 7 artikla)
            2.1   Tavoitteet
            Sopimusvaltiot panevat uhreille annettavan avun täytäntöön osana laajempia, vammaisten henkilöiden oikeuksia ja kehitystä koskevia toimintamalleja ottaen huomioon sukupuolen sekä henkiin jääneiden miinojen uhrien erilaiset tarpeet, mukaan lukien henkiin jääneiden miinojen uhrien tarpeet maaseudulla ja syrjäisillä alueilla.
            2.2   Kuvaus
            Hyväksymällä Oslon toimintasuunnitelman sopimusvaltiot vahvistivat uudelleen, että ne sitoutuvat varmistamaan miinojen uhrien täysipainoisen, yhdenvertaisen ja tosiasiallisen osallistumisen yhteiskuntaan ihmisoikeuksien kunnioittamisen, sukupuolten tasa-arvon, osallisuuden ja syrjimättömyyden pohjalta.
            Päätöksen (YUTP) 2017/1428 perusteella myönnetyn rahoitustuen ansiosta ja päätöksessä 2012/700/YUTP tarkoitetun maailmanlaajuisen konferenssin jatkotoimena uhreille annettavan avun ja vammaisten henkilöiden oikeuksien alalla toimivat ammattilaiset sopimusvaltioista ja muista valtioista, jotka eivät ole osapuolia mutta joissa on merkittävä määrä henkiin jääneitä uhreja, kokoontuivat maailmanlaajuiseen konferenssiin luomaan tiiviimpiä kumppanuuksia vammaisten henkilöiden oikeuksia kansallisella ja kansainvälisellä tasolla ajavien tahojen kanssa.
            Tämä oli mahdollista, sillä konferenssiin ottivat osaa asiaankuuluvat kansalliset ministeriöt ja laajan asiantuntemuksensa tarjosivat käyttöön vammaisuutta ja esteettömyyttä käsittelevä YK:n pääsihteerin erityislähettiläs, Maailman terveysjärjestö (WHO), Kansainvälinen työjärjestö (ILO), Punaisen Ristin kansainvälisen komitean (ICRC) ja ICBL:n jäseninä olevat asiantuntijaorganisaatiot, kuten muun muassa Humanity and Inclusion (HI).
            Tällä hankkeella on tarkoitus tukea kyseisen saavutuksen pohjalta kolmatta maailmanlaajuista konferenssia, johon ottaa osaa kokeneita toimijoita uhrien avustamisen alalta, vammaisuutta ja esteettömyyttä käsittelevä YK:n pääsihteerin erityislähettiläs ja vammaisyleissopimusta käsittelevän komitean jäsen; konferenssissa tarkastellaan Oslon toimintasuunnitelman täytäntöönpanoa ja edistetään uutta toimintasuunnitelmaa, joka kansainvälisen yhteisön on määrä hyväksyä vuonna 2024. Tällainen konferenssi järjestetään vähintään vuotta ennen viidettä tarkistuskonferenssia, ja tarkistuskonferenssin puheenjohtajaksi nimetyn henkilön odotetaan osallistuvan siihen omalla panoksellaan.
            Uhrien avustamista käsittelevä komitea antaa panoksensa tuensaajamaiden tai -alueiden valintaan, ja hankkeella tuetaan sopimusvaltioita kansallisten ja/tai alueellisten sidosryhmien vuoropuhelun avulla enintään viidessä tapahtumassa Pohjois- ja Etelä-Amerikassa, Euroopassa, Keski- ja Kaakkois-Aasiassa, MENA-alueella, Afrikan sarvessa ja Saharan eteläpuolisilla alueilla. Kyseisillä vuoropuheluilla pyritään tukemaan sopimusvaltioita niiden monialaisten toimien tehostamisessa sen varmistamiseksi, että uhrien auttaminen toteutuu vammaisyleissopimuksen asiaa koskevien määräysten mukaisesti. Vuoropuheluilla pyritään vahvistamaan miinojen uhrien ja heidän edustajajärjestöjensä osallisuutta ja tehokasta osallistumista keskusteluihin ja varmistamaan se; keskustelujen tavoitteena on saada käyttöön resursseja ja turvata ne sekä taata palvelut oikeusperustaisesta näkökulmasta. Jotta voidaan lujittaa edelleen kyseisiä siteitä ja noudattaa yhtenäistä suunnitelmaa kansallisten valmiuksien rakentamiseksi ja kehittämiseksi, hankkeessa on tarkoitus myös ennen sopimusvaltioiden kokouksia isännöidä uhrien avustamisen asiantuntijoiden kokouksia tarpeen mukaan mutta joka tapauksessa ainakin kolme kertaa.
            Aiempien onnistumisten pohjalta tapahtumien suunnittelussa, hallinnoinnissa ja toteutuksessa otetaan huomioon osallistava prosessi, jossa huomioidaan erilaiset tarpeet ja näkökulmat, joita on jalkaväkimiinojen räjähdyksissä henkiin jääneillä naisilla, tytöillä, pojilla ja miehillä, miinoista kärsivillä yhteisöillä ja vammaisten henkilöiden oikeuksia puolustavilla yhteisöillä, myös maaseudun ja syrjäisten alueiden henkiin jääneillä miinojen uhreilla. Näin varmistetaan kansallisella tasolla toteutettavien toimien lisäarvo.
            Täytäntöönpanon tukiyksikkö ja tuensaajavaltio toimisivat vuoropuhelujen järjestäjinä ja edistäjinä, tarvittaessa yhdessä vuoropuhelua tukevan alueellisen hallitustenvälisen järjestön kanssa. Toimintaan osallistuvat yleissopimuksen mukaisessa yhteistyön hengessä asiaankuuluvat unionin yksiköt ja jäsenvaltiot, uhrien auttamista käsittelevä komitea sekä yhteistyön ja avun tehostamista käsittelevä komitea, avunantajien edustajat, YK:n järjestöt, mukaan lukien WHO, YK:n ihmisoikeusvaltuutetun toimisto, kansainväliset ja kansalliset miinanraivausjärjestöt, ICRC ja muut sidosryhmät, kuten ICBL ja jäsenjärjestöt, kuten HI. Jos tämä johtaa tukemiseen, tällaiseen osallistumiseen sovelletaan talousarviovaikutuksia koskevassa selvityksessä määriteltäviä ehtoja.
            ISU:n tukemia jatkotoimia voidaan toteuttaa vuoropuhelujen johdosta annettujen suositusten tai asiaankuuluvan komitean havaintojen ja/tai kansallisten tai alueellisten vuoropuhelujen tuloksena asiasta annettujen päätelmien perusteella. Tässä yhteydessä tuetaan asiaankuuluvia uhrien auttamisen ammattilaisia ja/tai henkiin jääneiden miinojen uhrien järjestöjen edustajia, jotta he voivat osallistua vastavuoroisiin teknisiin vierailuihin tai yleissopimuksen mukaisiin virallisiin tai epävirallisiin kokouksiin. Jos tuensaajavaltiot osallistuvat unionin tai sen jäsenvaltioiden kanssa toteutettaviin maiden koalitioihin tai kumppanuuksiin, ISU toimii vakiintuneen käytännön mukaisesti yhdessä kaikkien osapuolten kanssa.
            2.3   Tulokset
            
                        —
                     
                     
                        Valtioiden edustajat saavat lisää tietoa siitä, miten voidaan parhaiten varmistaa monialaiset toimet uhrien auttamisvelvoitteiden täyttämiseksi ja sisällyttää uhrien avustaminen laajempiin kansallisiin politiikkoihin, suunnitelmiin ja oikeudellisiin kehyksiin.
                     
                  
                        —
                     
                     
                        Valtiot tiedostavat tarpeen varmistaa, että asiaankuuluvalle valtiolliselle elimelle annetaan tehtäväksi valvoa uhrien avustamisen sisällyttämistä laajempiin kehyksiin ja että miinojen uhrien tukemiseksi on laadittava toimintasuunnitelma, joka perustuu täsmällisiin, mitattavissa oleviin, realistisiin ja aikataulutettuihin tavoitteisiin.
                     
                  
                        —
                     
                     
                        Valtiot lisäävät osallisuutta uhrien avustamista koskevassa toimintamallissaan erityisesti ottamalla henkiin jääneet miinojen uhrit tai vammaisten henkilöiden oikeuksia ajavat järjestöt mukaan kansalliseen suunnitteluun ja osaksi valtuuskuntia, jotka seuraavat hankkeen yhteydessä toteutettavia toimia, tai lisäämällä henkiin jääneiden miinojen uhrien tai vammaisten henkilöiden oikeuksia ajavien järjestöjen osallistumista kansalliseen suunnitteluun ja osana kyseisiä valtuuskuntia.
                     
                  
                        —
                     
                     
                        Valtioiden edustajat saavat tietoa Oslon toimintasuunnitelmaa koskevien sitoumustensa täytäntöönpanoon liittyvistä haasteista ja puutteista ja arvioivat erityisesti edistymistään Oslon toimintasuunnitelman indikaattoreiden osalta.
                     
                  
                        —
                     
                     
                        Vuoropuhelujen pohjalta valtioiden edustajat pohtivat vammaisia henkilöitä koskevien kansallisten strategioidensa tarkistamista, päivittämistä tai kehittämistä.
                     
                  
                        —
                     
                     
                        Henkiin jääneiden miinojen uhrien ja vammaisten henkilöiden oikeuksia ajavat järjestöt kehittävät edelleen valmiuksiaan ja/tai voimaantuvat hankkeen toimien seurauksena.
                     
                  
                        —
                     
                     
                        Valtioiden edustajat kehittävät valmiuksia parantaa Oslon toimintasuunnitelman edellyttämää raportointia raportointioppaan mukaisesti.
                     
                  
                        —
                     
                     
                        Valtiot ja uhreja edustavat järjestöt lisäävät kumppanuuksia asiaankuuluvien humanitaaristen, rauhanrakennus-, kehitys- ja ihmisoikeusyhteisöjen kanssa pitäen mielessä kestävän kehityksen Agenda 2030 -toimintaohjelman.
                     
                  2.4   Tuensaajat
            
                        —
                     
                     
                        Jalkaväkimiinoista ja muista sodanaikaisista räjähteistä loukkaantuneet naiset, tytöt, pojat ja miehet sekä muut miinojen uhrit, myös maaseudulla ja syrjäisillä alueilla.
                     
                  
                        —
                     
                     
                        Uhrien auttamisen asiantuntijat, jotka toimivat uhrien avustamisen kannalta keskeisten kysymysten parissa.
                     
                  
                        —
                     
                     
                        Vammaisten henkilöiden oikeuksia puolustavat ammattilaiset valtioissa, joissa on huomattava määrä henkiin jääneitä miinojen uhreja.
                     
                  Hanke 3: Tuki maailmanlaajuista soveltamista edistävälle toiminnalle ja yleissopimuksen normien edistämiselle
            3.1   Tavoite
            Muut kuin sopimusvaltiot siirtyvät lähemmäksi liittymistä, ja asiaankuuluvat virkamiehet ilmaisevat suhtautuvansa myönteisesti jalkaväkimiinojen vastaiseen yleissopimukseen ja/tai kansainvälisiin normeihin.
            3.2   Kuvaus
            Miinatonta maailmaa käsittelevässä Oslon julistuksessa valtiot sitoutuvat edistämään ja puolustamaan yleissopimuksessa vahvistettuja normeja ja tekemään kaikkensa edistääkseen yleissopimuksen maailmanlaajuista soveltamista kansainvälisen oikeuden mukaisten velvoitteidensa pohjalta, kansainvälinen humanitaarinen oikeus ja ihmisoikeuksia koskeva kansainvälinen oikeus mukaan lukien.
            Oslon toimintasuunnitelmassa yksilöidään kaksi toimea sen varmistamiseksi, että saadaan yleissopimukseen lisää jäseniä ja vahvistetaan yleissopimuksen normeja. Oslon toimintasuunnitelman toimissa 11 ja 12 kehotetaan sopimusvaltioita käyttämään kaikkia käytettävissä olevia keinoja edistääkseen yleissopimuksen ratifiointia tai siihen liittymistä muiden kuin sopimusvaltioiden keskuudessa, myös kannustamalla niitä osallistumaan yleissopimuksen toimintaan, sekä jatkamaan yleissopimuksen normien ja tavoitteiden maailmanlaajuista noudattamisen edistämistä.
            Tätä varten hankkeessa toteutettaisiin erilaisia maailmanlaajuiseen soveltamiseen tähtääviä toimia yleissopimuksen puheenjohtajan ja tarvittaessa epävirallisen maailmanlaajuista soveltamista käsittelevän työryhmän tuella. Kyseisiä toimia ovat korkean tason vierailut, tekniset kokoukset ja/tai työpajat, kohdevaltioiden asiaankuuluvien virkamiesten tukeminen yleissopimuksen kokouksiin osallistumista varten sekä suurlähettilästason kokoukset YK:n päämajassa tai jossakin sen alueellisista päämajoista.
            Tarkoitus on toteuttaa vähintään viisi toimea yleissopimusyhteisön tuella, mukaan lukien unionin jäsenvaltiot ja unionin edustustot kohdevaltioissa. Jos unioni tai sen jäsenvaltiot osallistuvat maiden koalitioihin tai kumppanuuksiin kohdevaltioissa, ISU toimii vakiintuneen käytännön mukaisesti yhdessä kaikkien osapuolten kanssa.
            Korkean tason poliittisen toimintamallin ohella järjestetään mahdollisuuksien mukaan teknisiä työpajoja, joissa maailmanlaajuisen soveltamisen johtavia valtioita, ICBL:ää, ICRC:tä, YK:n maatiimejä ja/tai asiaankuuluvia järjestöjä edustavat asiantuntijat antavat oman panoksensa. Kyseiset työpajat pidetään joko kansallisella, osa-alueellisella tai alueellisella tasolla kohdevaltioiden asiaankuuluvien ministeriöiden tai instituutioiden kanssa. Hankkeella on tarkoitus tukea kohdevaltioiden asiaankuuluvien edustajien osallistumista yleissopimuksen kokouksiin. Näin varmistetaan, että sopimusvaltiot voivat kannustaa kohdevaltioita ja että yleissopimuksen kokoukset pysyvät kohdevaltioiden asialistalla. ISU koordinoi tällaista tukea talousarviovaikutuksia koskevan selvityksen sallimissa rajoissa.
            Lisäksi ISU isännöi kansallisella, osa-alueellisella tai alueellisella tasolla teknistä ”seurantakokousta” sellaisen valtion kanssa, joka ei ole aiemmin ollut unionin päätöksen tai unionin yhteisen toiminnan kohteena.
            3.3   Tulokset
            
                        —
                     
                     
                        Muiden kuin sopimusvaltioiden päättäjät saavat lisää tietoa yleissopimuksesta ja sen normeista ja/tai liittymistä varten saatavilla olevasta tuesta.
                     
                  
                        —
                     
                     
                        Asiaankuuluvat valtion virkamiehet ymmärtävät paremmin yleissopimuksen toimintaa.
                     
                  
                        —
                     
                     
                        Muut kuin sopimusvaltiot ilmaisevat julkisesti lähentyvänsä yleissopimusta ja sen normeja tai suhtautuvansa niihin myönteisesti (esimerkiksi osallistuvat yleissopimuksen viralliseen tai epäviralliseen kokoukseen).
                     
                  
                        —
                     
                     
                        Vierailujen tuloksena kansalliset miinoja koskevan toiminnan ja/tai maailmanlaajuisen soveltamisen alalla toimivat sidosryhmät aktivoituvat edistämään maailmanlaajuista soveltamista.
                     
                  
                        —
                     
                     
                        Unionin rooli yleissopimuksen ja sen normien edistämisessä saa näkyvyyttä yleissopimusyhteisön, unionin virkamiesten ja muiden kuin sopimusvaltioiden keskuudessa.
                     
                  
                        —
                     
                     
                        Vähintään yksi kohdevaltio, joka ei ole sopimusvaltio, toimittaa 7 artiklan mukaisen vapaaehtoisen selvityksen.
                     
                  3.4   Tuensaajat
            
                        —
                     
                     
                        Valtiot, jotka eivät ole vielä ratifioineet tai hyväksyneet yleissopimusta tai liittyneet siihen.
                     
                  
                        —
                     
                     
                        Sopimusvaltiot sekä kansainväliset ja valtioista riippumattomat järjestöt, jotka osallistuvat yleissopimuksen maailmanlaajuista soveltamista edistävään työhön.
                     
                  
                        —
                     
                     
                        Naiset, tytöt, pojat ja miehet valtioissa, joissa jalkaväkimiinat on kielletty.
                     
                  Hanke 4: Tuki vaihtoehdoille koskien aktiivisten jalkaväkimiinojen käyttöä koulutuksessa (yleissopimuksen 3 artikla) sekä yhteistyön ja avun lisäämiselle (yleissopimuksen 6 artikla)
            4.1   Tavoite
            Valtiot, jotka pitävät jalkaväkimiinoja hallussaan sallittuja tarkoituksia varten, toimivat Oslon toimintasuunnitelman toimen 16 mukaisesti muun muassa lisäämällä raportointia ja Oslon toimintasuunnitelman toimen 17 mukaisesti tutkimalla vaihtoehtoja aktiivisille jalkaväkimiinoille.
            4.2   Kuvaus
            Tällä hetkellä 66 sopimusvaltiolla on hallussaan yli 150 000 jalkaväkimiinaa yleissopimuksen 3 artiklan mukaisia sallittuja tarkoituksia varten. Sopimusvaltioilta saatujen tietojen mukaan kyseinen määrä on laskussa, mutta muutama sopimusvaltio ei ole toimittanut vuosittaisia avoimuustietoja hallussa pitämistään jalkaväkimiinoista moneen vuoteen.
            Niiden sopimusvaltioiden tukemiseksi, jotka haluavat toimia Oslon toimintasuunnitelmien toimien 16 ja 17 mukaisesti, ehdotetulla hankkeella tuetaan yleissopimuksen puheenjohtajan avustuksella kansallista tai alueellista seminaaria, johon osallistuu vähintään kaksi tällaista apua pyytänyttä valtiota. Sopimusvaltiot, myös jäsenvaltiot, ja asiaankuuluvat järjestöt voivat esitellä saamiaan kokemuksia ja etenemissuunnitelmia koulutuskäyttöön tarkoitettujen aktiivisten jalkaväkimiinojen korvaamiseksi. Jos unioni tai sen jäsenvaltiot osallistuvat maiden koalitioihin tai kumppanuuksiin tuensaajavaltioissa, ISU toimii vakiintuneen käytännön mukaisesti yhdessä kaikkien osapuolten kanssa.
            Hankkeella tuetaan myös teknistä työpajaa, jossa käsitellään vaihtoehtoja aktiivisten jalkaväkimiinojen käytölle. Unionin jäsenvaltioita ja muita sopimusvaltioita pyydetään tarvittaessa ja/tai mahdollisuuksien mukaan jakamaan kokemuksia koulutus- ja tutkimusvaihtoehdoista ja/tai hallussa pidettyjen jalkaväkimiinojen hävittämisestä ja lisäämään näin yhteistyötä ja avunantoa yleissopimusyhteisön keskuudessa. Tätä varten yhteistyöpohjaista sääntöjen noudattamista sekä yhteistyön ja avun tehostamista käsittelevät komiteat osallistuvat hankkeeseen.
            4.3   Tulokset
            
                        —
                     
                     
                        Sopimusvaltiot lisäävät yleissopimuksen 3 artiklaa koskevaa raportointia vuosittaisissa avoimuusraporteissa.
                     
                  
                        —
                     
                     
                        Sopimusvaltiot, joille se on mahdollista, sitoutuvat tekemään yhteistyötä sellaisten sopimusvaltioiden kanssa, jotka haluavat toteuttaa toimia 3 artiklan mukaisten sitoumusten ja Oslon toimintasuunnitelman toimien 16 ja 17 osalta, ja sitoutuvat antamaan apua näille valtioille.
                     
                  
                        —
                     
                     
                        Sopimusvaltiot, joilla on hallussaan suuria määriä jalkaväkimiinoja, saavat päivitettyä tietoa vähintään yhdeltä sopimusvaltiolta, joka on edistynyt koulutusvaihtoehtojen käytössä.
                     
                  4.4   Tuensaajat
            
                        —
                     
                     
                        Sopimusvaltiot, joilla on 3 artiklan mukaisia sitoumuksia.
                     
                  
                        —
                     
                     
                        Valtion virkamiehet, jotka vastaavat miinanraivausta käsittelevistä koulutusohjelmista.
                     
                  
                        —
                     
                     
                        Naiset, tytöt, pojat ja miehet sopimusvaltioissa, joissa hallussa pidetyt jalkaväkimiinat hävitetään.
                     
                  Hanke 5: Unionin ja sen jäsenvaltioiden sitoutumisen osoittaminen ja niiden näkyvyyden varmistaminen
            5.1   Tavoite
            Yleissopimusyhteisö ja tuensaajavaltiot ymmärtävät paremmin, miten unioni ja sen jäsenvaltiot osallistuvat yleissopimuksen täytäntöönpanoon, samalla kun unionin ja sen jäsenvaltioiden virkamiehet tutustuvat paremmin tähän päätökseen ja siihen, miten se voi liittyä heidän työhönsä.
            5.2   Kuvaus
            Kuten aiempienkin neuvoston päätösten ja yhteisen toiminnan yhteydessä, ISU sitoutuu tuomaan esiin unionin ja sen jäsenvaltioiden roolia yleissopimusyhteisön sekä tuensaaja- ja kohdevaltioiden keskuudessa. Tätä tarkoitusta varten ja viestintä- ja näkyvyyssuunnitelman mukaisesti ISU järjestää säännöllisiä tiedotustilaisuuksia erityisesti yleissopimuksen kokousten aikana hankkeen koko toteutusvaiheen ajan ja järjestää päätöstapahtuman.
            ISU toteuttaa tiedotuskampanjoita ja laatii julkaisuja, joilla edistetään yleissopimuksen täytäntöönpanoa. ISU varmistaa, että unionin rooli kampanjassa tulee esiin.
            Aiemman käytännön tapaan ISU raportoi unionille kuukausittain sekä unionille ja sen jäsenvaltioille neljännesvuosittain hankkeen toteuttamisesta.
            5.3   Tulokset
            
                        —
                     
                     
                        Unionin ja sen jäsenvaltioiden virkamiehet ovat tietoisia tästä päätöksestä ja siitä, miten se voi liittyä heidän työhönsä.
                     
                  
                        —
                     
                     
                        Unionin ja jäsenvaltioiden sitoutumista yleissopimukseen ja yleensä miinoja koskevaan toimintaan esitellään sopimusvaltioille ja inhimillisestä turvallisuudesta kiinnostuneelle yleisölle maailmanlaajuisesti.
                     
                  
                        —
                     
                     
                        Kansainvälisen yhteisön tietoisuus yleissopimuksen tavoitteista paranee.